Jizzax va Navoiydagi kuchli shamol uylar va mashinalarga zarar yetkazdi

1-iyun kuni Jizzax hamda Navoiy viloyatlarida 18–23 metr/sekund tezlikda kuchli shamol esishi natijasida ayrim aholi yashash xonadonlari va transport vositalariga zarar yetdi, deya xabar bermoqda Favqulodda vaziyatlar vazirligi.

Kuchli shamol oqibatida Jizzax shahri “Olmazor” mahallasida joylashgan 1-ko‘p qavatli uyning 300 kvadrat metr maydondagi tom qoplamasi qulab tushgan. Hodisada shu uy oldida bo‘lgan Lacetti va Cobalt rusumli avtomobillarga texnik zarar yetgan.

Bundan tashqari, Navoiy viloyati Uchquduq tumani “Yo‘lchilar” OFY, “Do‘stlik” MFY, “Aytim” MFY hududida joylashgan ko‘p qavatli aholi yashash xonadonlarida ham shunday holatlar kuzatilgan. Jabrlanganlar yo‘q.

Ushbu holat oqibatlarini bartaraf etish maqsadida 2 ta maxsus texnika va 16 nafar qutqaruvchi jalb etilgan. Ayni vaqtda voqea joyida zaruriy tadbirlar amalga oshirilib, ishlar davom etmoqda.